વિનોદે જ્યારે દ્વારકાધીશના મંદિરની સાક્ષીએ પાણી મૂક્યું ત્યારે એને ખ્યાલ નહોતો કે ખરેખર આવું બનશે. એણે તો મિત્રની નિરાશા ખંખેરવા સધિયારો આપેલો પણ ત્રણેક વર્ષની અંદર દિનેશ ખરેખર મૃત્યુ પામ્યો ત્યારે વિનોદને એના વચનની ગંભીરતા સમજાઈ. દિનેશની પુત્રી ભાવના હજુ નાની હતી. એ છઠ્ઠા ધોરણમાં અભ્યાસ કરતી હતી. એના પુત્ર મેહૂલે હમણાં જ સિનિયર કે.જી.માં એડમિશન લીધેલું. દિનેશની પત્ની જયા ખાસ ભણેલી નહિ. પણ એ પરિવારનું શું ? વિનોદને યાદ આવ્યું કે દ્વારકાના દરિયાકાંઠે દિનેશ જોડે દિલ્હીની પાર્ટીની ચર્ચા કરતી વખતે મનોમન એણે દ્વારકાધીશને પ્રાર્થી લીધેલા કે આ પાર્ટી જોડે લાંબા સમયના સંબંધ બંધાય. કદાચ દિનેશને આપેલા વચનના આ સુકૃત્ય બદલ જ એની પ્રાર્થના સંભળાઈ અને એને એજન્સી મળી. આ એજન્સીને કારણે હવે સારું કમાતો હતો. દિલ્હીની કંપનીએ હમણાંહમણાં શો-રૂમ ઊભો કરવાની પણ દરખાસ્ત મૂકી છે. એનું ભવિષ્ય ઊજળું હતું તો દિનેશના પરિવારનું ભવિષ્ય ?